Document ID: 32001R2194

Kommissionens forordning (EF) nr. 2194/2001
af 12. november 2001
om ændring af forordning (EF) nr. 327/2001 om bemyndigelse til at indgå kontrakter om privat oplagring af olivenolie
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 12a, og
ud fra følgende betragtninger:
(1) Ifølge artikel 12a, stk. 1, i forordning nr. 136/66/EØF kan der, hvis der i fællesskabsområder opstår alvorlige forstyrrelser af markedet, med henblik på at regulere dette træffes beslutning om at bemyndige organisationer, der tilbyder tilstrækkelige garantier, og som er godkendt af medlemsstaterne, til at indgå kontrakter om oplagring af den olivenolie, de afsætter.
(2) I overensstemmelse med Kommissionens forordning (EF) nr. 327/2001 af 16. februar 2001 om bemyndigelse til at indgå kontrakter om privat oplagring af olivenolie og om licitation af begrænset varighed vedrørende den dertil hørende støtte(3) har de af medlemsstaterne godkendte organisationer indgået kontrakter om privat oplagring, som udløber den 31. december 2001. Der bør på nuværende tidspunkt under hensyntagen til den foreliggende markedssituation gives kontrahenterne tilladelse til at bringe deres kontrakter om privat oplagring af jomfruolie og ekstrafin jomfruolie til ophør. Der bør også åbnes mulighed for fuldstændig frigivelse af de sikkerheder, der er stillet i henhold til artikel 6 i Kommissionens forordning (EF) nr. 2768/98 af 21. december 1998 om støtteordningen for privat oplagring af olivenolie(4), ændret ved forordning (EF) nr. 1081/2001(5), og i givet fald i henhold til artikel 12 i nævnte forordning, samt for betaling af støtten eller restbeløbet af støtten inden for en frist, der regnes fra datoen for kontraktophøret.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
Efter artikel 2 i forordning (EF) nr. 327/2001 indsættes som artikel 2a: "Artikel 2a
1. Uanset artikel 2, stk. 1, i denne forordning kan kontrahenten bringe kontrakter om privat oplagring af jomfruolie eller ekstrafin jomfruolie til ophør for en mængde på højst:
- 50 % af den mængde, der er omfattet af kontrakter med en og samme erhvervsdrivende, inden den 20. november 2001
- 80 % af den mængde, der er omfattet af kontrakter med en og samme erhvervsdrivende, inden den 20. december 2001.
2. Ved anvendelse af stk. 1 får kontraktophøret for de pågældende mængder virkning fra den dato, hvor den pågældende medlemsstats myndigheder modtager kontrahentens meddelelse om, at han ønsker at bringe kontrakten til ophør.
3. Sikkerheder, der er stillet for de pågældende mængder i henhold til artikel 6 i forordning (EF) nr. 2768/98, frigives på den i stk. 2 nævnte dato.
4. Ved anvendelse af stk. 1 gælder det som en undtagelse fra artikel 14, stk. 3, i forordning (EF) nr. 2798/98, at støtten eller i givet fald restbeløbet af støtten for de pågældende mængder udbetales, når det er kontrolleret, at forpligtelserne i henhold til kontrakten er overholdt, senest 60 dage efter de i stk. 2 omhandlede datoer.
5. Sikkerheder, der er stillet for de pågældende mængder i henhold til artikel 12, stk. 1, i forordning (EF) nr. 2768/98, frigives efter betalingen af restbeløbet på de i stk. 4 foreskrevne datoer.
6. Artikel 10, stk. 4, i forordning (EF) nr. 2768/98 finder ikke anvendelse på de mængder, for hvilke kontrakterne bringes til ophør i overensstemmelse med nærværende artikel.".
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. november 2001.

Labels: 3
11
17
5